Diari Oficial de la Generalitat Valenciana


Sumari del DOGV 9205, del 29-10-2021 (2021/10738)

RESOLUCIÓ de 27 d'octubre de 2021, del secretari autonòmic d'Educació i Formació Professional, mitjançant la qual s'anuncia el tràmit d'audiència i informació pública corresponent al projecte de decret del Consell pel qual es regula la formació permanent del professorat d'ensenyaments no universitaris que presta els seus serveis en centres docents sostinguts amb fons públics a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9205

Data del DOGV
:   29-10-2021

Secció del DOGV
:   V. ANUNCIS - C) ALTRES ASSUMPTES

Número del document
:   2021/10044


Data del document
:   27-10-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * cooperació administrativa

RESOLUCIÓ de 27 d'octubre de 2021, del secretari autonòmic d'Educació i Formació Professional, mitjançant la qual s'anuncia el tràmit d'audiència i informació pública corresponent al projecte de decret del Consell pel qual es regula la formació permanent del professorat d'ensenyaments no universitaris que presta els seus serveis en centres docents sostinguts amb fons públics a la Comunitat Valenciana. [2021/10080]  
Mitjançant la Resolució de 30 de juliol de 2021, del conseller d'Educació, Cultura i Esport, s'inicia el procediment d'elaboració del projecte de decret del Consell pel qual es regula la formació permanent del professorat d'ensenyaments no universitaris que presta els seus serveis en centres docents sostinguts amb fons públics a la Comunitat Valenciana.  
El dret a la participació ciutadana en el procediment d'elaboració d'aquesta disposició està regulat en l'article 133 de la Llei 39/2015, d'1 d'octubre, del procediment administratiu comú de les administracions públiques. En aquest article es determina que quan la norma afecte els drets i interessos legítims de les persones, el centre directiu competent ha de publicar el text en el portal web corresponent, per tal de donar audiència als ciutadans afectats i sol·licitar totes les aportacions addicionals que puguen fer altres persones o entitats. Així mateix, també es pot demanar directament l'opinió de les organitzacions o associacions reconegudes per llei que agrupen o representen les persones els drets o els interessos legítims de les quals es vegen afectats per la norma i els fins de la qual guarden relació directa amb el seu objecte.  
  
De conformitat amb el que s'estableix en l'article 43.1.c de la Llei 5/1983, del Consell, en l'article 52.2 del Decret 24/2009, de 13 de febrer, del Consell, sobre la forma, l'estructura i el procediment d'elaboració de projectes normatius de la Generalitat, es disposa que quan no existisquen organitzacions o associacions legalment constituïdes que tinguen encomanada la defensa dels interessos de les persones destinatàries d'un projecte normatiu, l'expedient serà sotmés a informació pública pel termini de 15 dies, i es publicarà en el Diari Oficial de la Generalitat Valenciana l'anunci corresponent.  
Per tot això, i sense menyscapte de les audiències que es puguen portar a terme amb les organitzacions reconegudes que representen el personal docent no universitari de centres sostinguts amb fons públics de la Comunitat Valenciana, amb la finalitat de preveure que cap col·lectiu destinatari del projecte de decret objecte d'aquesta resolució quede sense possibilitat de realitzar les al·legacions que considere oportunes, en virtut de les competències conferides en l'article 5 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i en l'article 82.1 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Sotmetre a tràmit d'audiència i informació pública, per un termini de 15 dies, el projecte de decret del Consell pel qual es regula la formació permanent del professorat d'ensenyaments no universitaris que presta els seus serveis en centres docents sostinguts amb fons públics en la Comunitat Valenciana.  
El text del projecte pot ser consultat en el portal de participació ciutadana de la Generalitat GVA Participa, a través de l'enllaç   
https://gvaparticipa.gva.es/legislation/processes.  
Les al·legacions, suggeriments o observacions efectuats poden ser remesos per escrit, perquè siguen considerats a l'adreça de correu electrònic de la Subdirecció General de Formació del Professorat   
hhaeucr.kahelgxscllfqpbvgj@hhl.or, indicant en l'assumpte «Projecte decret CEFIRE».  
  
València, 27 d'octubre de 2021. El secretari autonòmic d'Educació i Formació Professional: Miguel Soler Gracia.